Мамоновэ Светланэ и лэжьыгъэхэр
Гъэлъэгъуэныгъэхэр
Республикэм сурэтыщI гъуазджэхэмкIэ и музейм щагъэлъагъуэ художник Мамоновэ Светланэ и лэжьыгъэхэр. Выставкэр къызэрагъэпэщащ сурэтыщIыр илъэс 40 хъуауэ гъуазджэм зэрыхуэлажьэм и щIыхькIэ.
Музейм и пэшищым щагъэлъагъуэ Мамоновэм и Iэдакъэ къыщIэкIа сурэтхэр, скульптурэ, графикэ лэжьыгъэхэр, декоративно-прикладной гъуазджэм щыщ хьэпшыпхэр, гуащэ телъыджэхэр. Гъэлъэгъуэныгъэр къыщызэIуахым зыкърезыгъэхьэлIахэм къыхагъэщащ Светланэ и гупсысэхэр и лэжьыгъэхэм зэрыхиухуэнар, абыхэм купщIэ зэращIэлъыр.
КъБР-м и СурэтыщIхэм я зэгухьэныгъэм и унафэщI Темыркъан Геннадий Мамоновэм и IэдакъэщIэкIхэм, и зэфIэкIым тепсэлъыхьа, абы ехъуэхъуа нэужь республикэм и цIыхубэ художник Жылэ Анатоли къыхуигъэхьа хъуэхъу псалъэ гуапэхэмкIэ зыкъызэрыхуигъазэри жриIэжащ. Апхуэдэу Темыркъаныр кърихьэлIахэм къахуеджащ ЦIыхум и хуитыныгъэхэмкIэ и уполномоченнэу КъБР-м щыIэ Зумакулов Борис и хъуэхъу тхыгъэм.
ТхакIуэ икIи лъахэхутэ Котляров Виктор къыхигъэщащ выставкэм щэнхабзэ, гъуазджэ мыхьэнэшхуэ зэриIэр, Светланэ скульптурэ унэтIыныгъэм сыт щыгъуи зэфIэкI ин зэрыщиIар, дэтхэнэ и зы лэжьыгъэми гупсэхугъуэ къазэрыпкъырыкIыр.
Гъэлъэгъуэныгъэм зыкърагъэхьэлIащ Мамоновэ Светланэ Пензэ и художественнэ училищэм къыщыдеджахэм. Апхуэдэу сурэтыщIым къехъуэхъуащ курыт еджапIэм къыдыщIэса Марченкэ Владимир.
БизнесымкIэ институтым и унафэщI Хъурей Феликс жиIащ Мамоновэм и лъэщапIэм хуэдэхэм хамэ къэралхэм нэгузыужьакIуэ кIуэхэм зэрызыщрагъэплъыхьыр. Абы теухуауэ Хъурей Феликс Темыркъан Геннадий зыхуигъэзащ IэпщIэлъапщIэхэм, сурэтыщIхэм я мастерскойхэр зэIуахыну, ахэр зэрылажьэр жылагъуэм ирагъэлъагъуну.
Мамоновэ Светланэ фIыщIэ яхуищIащ и гъэлъэгъуэныгъэм къекIуэлIахэмрэ псалъэ гуапэхэр къыхужызыIахэмрэ.
ТЕКIУЖЬ Заретэ.
